CELEX: 32021D2135
Language: ga
Date: 2021-12-02 00:00:00
Title: Cinneadh (CBES) 2021/2135 ón gComhairle an 2 Nollaig 2021 maidir le beart cúnaimh faoin tSaoráid Eorpach Síochána chun tacú le Fórsaí Cosanta na hÚcráine

3.12.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 432/59
               
            
         CINNEADH (CBES) 2021/2135 ÓN gCOMHAIRLE
         an 2 Nollaig 2021
         maidir le beart cúnaimh faoin tSaoráid Eorpach Síochána chun tacú le Fórsaí Cosanta na hÚcráine
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 28(1) agus Airteagal 41(2) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:
         
                     (1)
                  
                  
                     I gcomhréir le Cinneadh (CBES) 2021/509 (1), bunaíodh Saoráid Eorpach Síochána (SES) chun go maoineodh Ballstáit gníomhaíochtaí an Aontais faoin gComhbheartas Eachtrach agus Slándála chun an tsíocháin a chaomhnú, coinbhleachtaí a chosc agus an tslándáil idirnáisiúnta a neartú de bhun Airteagal 21(2), pointe (c), den Chonradh. Go háirithe, de bhun Airteagal 1(2), pointe (b)(i), de Chinneadh (CBES) 2021/509, leis an tSaoráid Eorpach Síochána, féadtar gníomhaíochtaí a mhaoiniú chun acmhainneachtaí a bhaineann le cúrsaí míleata agus cosanta atá ag tríú Stáit agus eagraíochtaí réigiúnacha agus idirnáisiúnta a neartú.
                  
               
                     (2)
                  
                  
                     Ar cheann de chuspóirí an Chomhaontaithe Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus an Úcráin, den pháirt eile (2), tá dlúthú an idirphlé agus an chomhair agus an chóineasaithe chéimsigh i réimse an bheartais eachtraigh agus slándála, lena n-áirítear an Comhbheartas Slándála agus Cosanta (CBSC).
                  
               
                     (3)
                  
                  
                     Ar cheann de na torthaí a bhí ar an gCruinniú Mullaigh idir an tAontas Eorpach agus an Úcráin in 2021, bhí an tábhacht a bhaineann le cur le feabhsú breise an chomhair i réimse CBSC maille leis an tábhacht atá le cóineasú méadaithe na hÚcráine leis an gComhbheartas Eachtrach agus Slándála (CBES), lena n-áirítear féidearthachtaí chun tacú tuilleadh le hathléimneacht na hÚcráine a fhiosrú.
                  
               
                     (4)
                  
                  
                     Sa litir a sheol siad an 28 Deireadh Fómhair 2021 chuig Ardionadaí an Aontais do Ghnóthaí Eachtracha agus don Bheartas Slándála (an “Ardionadaí”), d’iarr Aire Gnóthaí Eachtracha na hÚcráine agus Aire Cosanta na hÚcráine ar an Aontas, i gcomhréir le hAirteagal 59(1) de Chinneadh (CBES) 2021/509, tacú le haonaid na liachta míleata, aonaid na hinnealtóireachta (dímhianú), aonaid na soghluaisteachta agus na lóistíochta, agus aonaid na cibearchosanta de chuid Fhórsaí Armtha na hÚcráine.
                  
               
                     (5)
                  
                  
                     Táthar chun na bearta cúnaimh a chur chun feidhme agus na prionsabail agus na ceanglais a leagtar amach i gCinneadh (CBES) 2021/509 á gcur sin áireamh agus i gcomhréir leis na rialacha do chur chun feidhme an ioncaim agus an chaiteachais a mhaoinítear faoi SES agus i gcomhlíonadh Chomhsheasamh Comhpháirteach 2008/944/CBES ón gComhairle (3).
                  
               
                     (6)
                  
                  
                     Athdhearbhaíonn an Chomhairle go bhfuil rún daingean aici cearta an duine, saoirsí bunúsacha agus prionsabail dhaonlathacha a chosaint, a chur chun cinn agus a chomhlíonadh, an smacht reachta agus an dea-rialachas a neartú i gcomhréir le Cairt na Náisiún Aontaithe, le Dearbhú Uilechoiteann Chearta an Duine agus leis an dlí idirnáisiúnta, go háirithe an dlí idirnáisiúnta um chearta an duine agus an dlí daonnúil idirnáisiúnta,
                  
               TAR ÉIS AN CINNEADH SEO A GHLACADH:
         
            Airteagal 1
            Bunú, cuspóirí, raon feidhme agus ré
            
               1.   Leis seo, bunaítear beart cúnaimh a théann chun tairbhe Phoblacht na hÚcráine (an “tairbhí”), atá le maoiniú faoin tSaoráid Eorpach Síochána (SES) (an “Beart Cúnaimh”).
            
            
               2.   Is é cuspóir an Bhirt Cúnaimh rannchuidiú le neartú na n-acmhainneachtaí atá ag Fórsaí Armtha na hÚcráine (UAF), lena n-áirítear a gcumas a seirbhísí faoi seach a sholáthar do shibhialtaigh, lena n-áirítear daoine a bhaineann le mionlaigh náisiúnta, i ngéarchéimeanna nó i gcásanna éigeandála, mar aon le hacmhainneacht na hÚcráine rannchuidiú le misin agus oibríochtaí CBSC.
            
            
               3.   D’fhonn an cuspóir a leagtar amach i mír 2 a bhaint amach, déanfar maoiniú faoin mBeart Cúnaimh ar sheachadadh trealaimh nach bhfuil deartha chun forneart marfach a sheachadadh chuig UAF chun a n-acmhainneachtaí a neartú sna haonaid seo dá chuid:
               
                           (a)
                        
                        
                           aonaid na liachta míleata (lena n-áirítear ospidéil mhachaire);
                        
                     
                           (b)
                        
                        
                           aonaid innealtóireachta (lena n-áirítear dímhianú);
                        
                     
                           (c)
                        
                        
                           aonaid soghluaisteachta agus lóistíochta, agus
                        
                     
                           (d)
                        
                        
                           aonaid chibearchosanta.
                        
                     
            
               4.   Is cothrom le 36 mhí ó dháta thabhairt i gcrích an chéad chomhaontaithe idir an riarthóir um bearta cúnaimh, ag gníomhú dó mar an t-oifigeach údarúcháin, agus an t-eintiteas dá dtagraítear in Airteagal 4(2) den Chinneadh seo, i gcomhréir le hAirteagal 32(2), pointe (a), de Chinneadh (CBES) 2021/509 a bheidh ré an Bhirt Cúnaimh.
            
         
         
            Airteagal 2
            Socruithe airgeadais
            
               1.   Uasmhéid EUR 31 000 000 a bheidh sa mhéid tagartha airgeadais a bheidh ceaptha chun an caiteachas a bhaineann leis an mBeart Cúnaimh a chumhdach. I gcomhréir le hAirteagal 29(5) de Chinneadh (CBES) 2021/509, féadfaidh an riarthóir um bearta cúnaimh glaoch ar ranníocaíochtaí a dhéanamh tar éis ghlacadh an Chinnidh seo, suas go EUR 27 900 000. Ní úsáidfear cistí a ghlaofaidh an riarthóir ach chun caiteachas a íoc laistigh de na teorainneacha arna bhformheas ag an gCoiste arna bhunú le Cinneadh (CBES) 2021/509 i mbuiséad leasaitheach 2021 a chomhfhreagraíonn don Bheart Cúnaimh seo.
            
            
               2.   Déanfar an caiteachas go léir a bhainistiú i gcomhréir le Cinneadh (CBES) 2021/509 agus leis na rialacha maidir le hioncam agus caiteachas arna maoiniú faoi SES a chur chun feidhme.
            
         
         
            Airteagal 3
            Socruithe leis an tairbhí
            
               1.   Déanfaidh an tArdionadaí pé socruithe is gá leis an tairbhí chun a áirithiú go gcomhlíonann an tairbhí an dlí idirnáisiúnta, go háirithe na ceanglais agus na coinníollacha arna mbunú leis an gCinneadh seo, mar choinníoll le soláthar na tacaíochta faoin mBeart Cúnaimh.
            
            
               2.   Áireofar sna socruithe dá dtagraítear i mír 1 forálacha lena gcuirtear d’oibleagáid ar an tairbhí an méid seo a leanas a áirithiú:
               
                           (a)
                        
                        
                           go gcomhlíonfaidh aonaid UAF dá dtugtar tacaíocht faoin mBeart Cúnaimh an dlí idirnáisiúnta ábhartha, go háirithe an dlí idirnáisiúnta um chearta an duine agus an dlí daonnúil idirnáisiúnta;
                        
                     
                           (b)
                        
                        
                           go mbainfear úsáid chuí agus éifeachtúil as aon sócmhainní a chuirtear ar fáil faoin mBeart Cúnaimh chun na gcríoch dár soláthraíodh iad;
                        
                     
                           (c)
                        
                        
                           go ndéanfar cothabháil leordhóthanach ar aon sócmhainní a chuirtear ar fáil faoin mBeart Cúnaimh chun a áirithiú go mbeidh siad inúsáidte agus go mbeidh siad ar fáil le haghaidh oibríochtaí i gcaitheamh a saolré;
                        
                     
                           (d)
                        
                        
                           nach gcaillfear aon sócmhainní a chuirfear ar fáil faoin mBeart Cúnaimh, ná nach n-aistreofar iad gan toiliú ó Choiste na Saoráide arna bhunú faoi Chinneadh (CBES) 2021/509 chuig aon duine nó eintiteas seachas chucu siúd a shainaithnítear sna socruithe, ag deireadh a saolré.
                        
                     
            
               3.   Áireofar sna socruithe dá dtagraítear i mír 1 forálacha maidir le tacaíocht a chur ar fionraí agus a fhoirceannadh faoin mBeart Cúnaimh i gcás ina suitear go bhfuil na hoibleagáidí a leagtar amach i mír 2 á sárú ag an tairbhí.
            
         
         
            Airteagal 4
            Cur chun feidhme
            
               1.   Beidh an tArdionadaí freagrach as a áirithiú go gcuirfear an Cinneadh seo chun feidhme i gcomhréir le Cinneadh (CBES) 2021/509, agus leis na Rialacha le haghaidh an ioncaim agus an chaiteachais faoi SES a chur chun feidhme, agus ar bhealach atá comhsheasmhach leis an gCreat Modheolaíochta Comhtháite chun na bearta agus na rialuithe atá riachtanach le haghaidh bearta cúnaimh faoi SES a mheasúnú agus a shainaithint.
            
            
               2.   Is iad seo a leanas a dhéanfaidh na gníomhaíochtaí dá dtagraítear in Airteagal 1(3) a chur chun feidhme:
               
                           (a)
                        
                        
                           Lár-Ghníomhaireacht um Bainistiú Tionscadal na Liotuáine (CPMA) a mhéid a bhaineann le hAirteagal 1(3), pointe (a), pointe (b) agus pointe (c); agus
                        
                     
                           (b)
                        
                        
                           Acadamh r-Rialtais na hEastóine (eGA) a mhéid a bhaineann le hAirteagal 1(3), pointe (d).
                        
                     
         
         
            Airteagal 5
            Faireachán, rialú agus meastóireacht
            
               1.   Áiritheoidh an tArdionadaí go ndéantar faireachán ar urramú na n-oibleagáidí arna mbunú i gcomhréir le hAirteagal 3 ag an tairbhí. Leis an bhfaireachán seo, músclófar feasacht ar an gcomhthéacs agus ar na rioscaí a ghabhann le sáruithe ar na hoibleagáidí arna mbunú i gcomhréir le hAirteagal 3 agus rannchuideofar le sáruithe den sórt sin a chosc, lena n-airítear sáruithe ar an dlí idirnáisiúnta um chearta an duine agus ar an dlí daonnúil idirnáisiúnta ag aonaid de chuid UAF dá dtugtar tacaíocht faoin mBeart Cúnaimh.
            
            
               2.   Is mar a leanas a dhéanfar rialú an trealaimh agus na soláthairtí a eagrú tar éis a loingsithe:
               
                           (a)
                        
                        
                           fíorú ar a sheachadadh ar tríd atá na húsáideoirí deiridh chun na deimhnithe seachadta a shíniú tráth a aistreofar an úinéireacht;
                        
                     
                           (b)
                        
                        
                           tuairisciú ar an bhfardal, trína bhfuil an tairbhí chun tuarascáil bhliantúil ar fhardal na n-ítimí ainmnithe a thabhairt go dtí go measfaidh an Coiste Polaitiúil agus Slándála (CPS) nach dteastaíonn tuairisciú den sórt sin a thuilleadh;
                        
                     
                           (c)
                        
                        
                           rialú ar an láthair, ar tríd atá an tairbhí chun rochtain a thabhairt don Ardionadaí chun rialú ar an láthair a dhéanamh arna iarraidh sin.
                        
                     
            
               3.   Déanfaidh an tArdionadaí meastóireacht, i bhfoirm chéad mheastóireacht struchtúrtha ar an mBeart Cúnaimh, 6 mhí tar éis an chéad seachadadh trealaimh. D’fhéadfadh sé gurbh é a bheadh i gceist cuairteanna ar an láthair chun an trealamh, na soláthairtí agus na seirbhísí a sholáthraítear faoin mBeart Cúnaimh a rialú, nó aon fhoirmeacha éifeachtacha eile faisnéise arna soláthar go neamhspleách. Déanfar meastóireacht chríochnaitheach ar sheachadadh trealaimh, soláthairtí agus seirbhísí faoin mBeart Cúnaimh a bheith curtha i gcrích chun a mheasúnú ar rannchuidigh an Beart Cúnaimh leis na cuspóirí a luadh a bhaint amach.
            
         
         
            Airteagal 6
            Tuairisciú
            Le linn na tréimhse cur chun feidhme, soláthróidh an tArdionadaí tuarascálacha leathbhliantúla do CPS maidir le cur chun feidhme an Bhirt Cúnaimh i gcomhréir le hAirteagal 63 de Chinneadh (CBES) 2021/509. Cuirfidh an riarthóir um bearta cúnaimh an Coiste um an tSaoráid arna bhunú le Cinneadh (CBES) 2021/509 ar an eolas go tráthrialta faoi chur chun feidhme ioncaim agus caiteachais, i gcomhréir le hAirteagal 38 den Chinneadh sin, lena n-áirítear trí fhaisnéis a sholáthar faoi na soláthróirí agus na fochonraitheoirí lena mbaineann.
         
         
            Airteagal 7
            Fionraí agus foirceannadh
            Féadfaidh CPS cinneadh a dhéanamh cur chun feidhme an Bhirt Cúnaimh a chur ar fionraí go hiomlán nó go páirteach i gcomhréir le hAirteagal 64 de Chinneadh (CBES) 2021/509.
            Ina theannta sin, féadfaidh CPS a mholadh don Chomhairle go bhfoirceannfaí an Beart Cúnaimh.
         
         
            Airteagal 8
            Teacht i bhfeidhm
            Tiocfaidh an Cinneadh seo i bhfeidhm lá a ghlactha.
         
         
            Arna dhéanamh sa Bhruiséil, 2 Nollaig 2021.
            
               
                  Thar ceann na Comhairle
               
               
                  An tUachtarán
               
               J. VRTOVEC
            
         
         
            (1)  Cinneadh (CBES) 2021/509 ón gComhairle an 22 Márta 2021 lena mbunaítear Saoráid Síochána Eorpach, agus lena n-aisghairtear Cinneadh (CBES) 2015/528 (IO L 102, 24.3.2021, lch. 14).
         
            (2)  IO L 161, 29.5.2014, lch. 3.
         
            (3)  Comhsheasamh Comhpháirteach 2008/944/CBES ón gComhairle an 8 Nollaig 2008 lena sainítear rialacha comhchoiteanna lena rialaítear an rialú a dhéantar ar onnmhairiú teicneolaíochta míleata agus trealaimh mhíleata (IO L 335, 13.12.2008, lch. 99).